**„*Osiguranje prehrane djece u osnovnim školama u 9 hrvatskih županija za školsku godinu 2016./2017*.“ – Zaklada ''Hrvatska za djecu''**

Škole će Službi za obrazovanje i znanost Grada Split dostaviti:

* **Prikupljenu dokaznu dokumentaciju** na adresu Grad Split, Služba za obrazovanje i znanost, Obala kneza Branimira 17 (popis tražene dokazne dokumentacije se nalazi u nastavku uputa)
* **Ispunjeni obrazac Popis krajnjih korisnika** (učenika) u excel tablici i to imenom i prezimenom te pripadajućim OIB-om, a koji su valjano ispunili sve navedene uvjete i dostavili svu potrebnu dokaznu dokumentaciju (na mail: mate.omazic@split.hr i ruzica.radic@split.hr )
* **Ispunjeni obrazac Podataka o stvarnim potrebama – ZHZD prehrana UDFS Prilog 5** (zbirni podaci na razini škole) – S obzirom da Zaklada neće razmatrati i prihvati podatke za one osnovne škole koji budu nepotpuni, odnosno za koje osnovne škole ne budu valjano ispunjeni svi predviđeni stupci / ćelije u excel tablici, odnosno obrascu Podataka o stvarnim potrebama bitno je **ispuniti sve predviđene podatke**. Podaci o stvarnim potrebama predstavljaju **stvarne i konačne potrebe** za pokriće troškova školske prehrane u školskoj godini 2016./2017. za krajnje korisnike, **a koje potrebe su u ime krajnjih korisnika iskazali i potrebnom dokaznom dokumentacijom dokazali njihovi roditelji –** (na mail: mate.omazic@split.hr i ruzica.radic@split.hr )

**Škole su obavezne detaljno pregledati i sistematično obraditi sve prikupljene podatke i dokaznu dokumentaciju vezano za stvarne potrebe krajnjih korisnika te temeljem prikupljene dokazne dokumentacije za svakog pojedinog potencijalnog krajnjeg korisnika utvrditi da li su svi uvjeti ispunjeni kako bi isti uistinu postali krajnji korisnici.**

**UVJETI SUDJELOVANJA U PROJEKTU**

U nastavku se precizno utvrđuju svi **uvjeti koje djeca krajnji korisnici i obitelji** u kojima ista žive **moraju kumulativno ispuniti i relevantnom dokumentacijom dokazati** kako bi ostvarili status Krajnjih korisnika u smislu ovog Ugovora:

1. Dijete je polaznik nekog od 8 (osam) razreda jedne od osnovnih škola;
2. Obitelj u kojoj živi dijete ne plaća za to dijete djelomičnu ili cjelokupnu školarinu za potrebe pohađanja redovnog općeobrazovnog programa u osnovnoj školi;
3. Dijete je krvnim srodstvom ili po nekoj zakonskoj osnovi povezano s obitelji u kojoj živi
4. Dijete i/ili jedan od njegovih roditelja (odnosno jedan od zakonskih skrbnika, posvojitelja ili udomitelja) je hrvatski državljanin;
5. **Obitelj u kojoj živi dijete ima prosječni mjesečni prihod ostvaren u razdoblju od početno 01. siječnja 2016. godine do zaključno 31. kolovoza 2016.** **godine po članu zajedničkog kućanstva** **(koje kućanstvo čine svih članovi obitelji i djeca, uključivo dijete, koji dijele isti životni/stambeni prostor)** **koji ne prelazi iznos od 60,1323 %** (šezdesetcijelatisućutristodvadesettri posto) **proračunske osnovice** propisane Zakonom o izvršavanju državnog proračuna Republike Hrvatske za 2016. godinu (NN 26/2016), a kojaproračunska osnovica je utvrđena u iznosu od 3.326,00 kn (tritisućetristodvadesetšest kuna i nula lipa) (u daljnjem tekstu: „Proračunska osnovica“) **te pri čemu se utvrđuje da 60,1323 % (šezdesetcijelatisućutristodvadesettri posto) Proračunske osnovice iznosi 2.000,00 kn (dvijetisuće kuna i nula lipa);**
6. Obitelj u kojoj živi dijete nije prethodno ostvarila potporu od Zaklade za fizičke osobe u svrhu pokrića troškova školske prehrane za dijete/djecu za školskoj godini 2016./2017.;
7. Dijete i/ili jedan od njegovih roditelja (odnosno jedan od zakonskih skrbnika, posvojitelja ili udomitelja) za dijete, nije prethodno ili istovremeno po nekoj drugoj osnovi iz bilo kojeg javnog izvora ostvarilo pokriće cjelokupnih ili dijela troškova školske prehrane u školskoj godini 2016./2017.

Prihod zajedničkog kućanstva kumulativno podrazumijeva i obuhvaća sljedeće:

- prosječna mjesečna neto plaća, odnosno naknada s osnove zaposlenja, ostvarena u navedenom vremenskom razdoblju od strane svakog pojedinog člana zajedničkog kućanstva, podložno primjenjivosti;

- mirovina (sa zaštićenim i drugim dodacima na mirovinu), naknada mirovine ili novčana naknada u prosječnom mjesečnom iznosu, ostvarena u navedenom vremenskom razdoblju od strane svakog pojedinog člana zajedničkog kućanstva, podložno primjenjivosti;

- dohodak od samostalne djelatnosti (dohodak od obrta i s obrtom izjednačene djelatnosti, dohodak od slobodnih zanimanja te dohodak od poljoprivrede i šumarstva), dohodak od imovine i imovinskih prava, dohodak od kapitala dohodak od osiguranja drugi dohodak utvrđen za poreznu osnovicu poreza na dohodak, ostvaren u navedenom vremenskom razdoblju od strane svakog pojedinog člana zajedničkog kućanstva, podložno primjenjivosti;

- naknada plaće za vrijeme bolovanja te rodiljna i roditeljska novčana potpora, ostvarena u navedenom vremenskom razdoblju od strane svakog pojedinog člana zajedničkog kućanstva, podložno primjenjivosti;

**DOKAZNA DOKUMENTACIJA**

Dokazna dokumentacija koju roditelji (odnosno zakonski skrbnici, posvojitelji ili udomitelji) moraju dostaviti, a u svrhu dokazivanja ispunjenja prethodno navedenih uvjeta **(odgovara točkama iz navedenih uvjeta)**:

• **Dokazuju osnovne škole prema Korisniku, a potom Korisnik prema Zakladi:**

* Službene evidencije osnovne škole;
1. dijete je polaznik nekog od 8 (osam) razreda jedne od osnovnih škola **(PRILOG 3)**
2. obitelj u kojoj živi dijete ne plaća za to dijete djelomičnu ili cjelokupnu školarinu za potrebe pohađanja redovnog općeobrazovnog programa u osnovnoj školi **(PRILOG 3)**

Dokazi za (1) i (2) čine jednu potvrdu, koju **potpisuje i ovjerava pečatom ravnatelj škole**, svaki za svoju Osnovnu školu, a obrazac koje potvrde je sastavni dio ugovora kao **Prilog 3.**

**• Dokazuje obitelj u kojoj živi dijete prema osnovnoj školi, a potom osnovna škola prema Korisniku, odnosno Korisnik prema Zakladi:**

1. **tiskana ili elektronička preslika djetetovog Rodnog lista** **(ne može biti starija od šest mjeseci)** kad dijete živi s roditeljima, tj. **preslika** **Rješenja o skrbništvu** (donosi nadležni CZSS ili nadležni sud) kad dijete živi kod zakonskog skrbnika, tj. **preslika Rješenja o posvojiteljstvu** (donosi nadležni CZSS), tj. **preslika** **Odluke nadležnog CZZS ili Odluke nadležnog suda u izvanparničnom postupku kad dijete živi kod udomitelja** (donosi nadležni CZSS ili nadležni sud), a pri čemu elektronička preslika podrazumijeva ispis iz sustava e-građani;
2. **tiskana ili elektronička preslika Domovnice** **(može biti starija od šest mjeseci)** **za dijete i/ili jednog od roditelja** (odnosno jednog od zakonskih skrbnika, posvojitelja ili udomitelja) hrvatskog državljanina, a pri čemu elektronička preslika podrazumijeva ispis iz sustava e-građani;
3. 1. izjava pod punom materijalnom i kaznenom odgovornošću o sastavu zajedničkog kućanstva u kojem živi dijete, koju potpisuje jedan od roditelja (odnosno jedan od zakonskih skrbnika, posvojitelja ili udomitelja) **(PRILOG 4)**
	2. **potvrda o nezaposlenosti i trajanju nezaposlenosti** za one članove zajedničkog kućanstva koji su nezaposleni (izdaje Hrvatski zavod za zapošljavanje);
	3. **potvrda o visini mirovine** (sa zaštitnim i drugim dodacima na mirovinu), odnosno naknade mirovine ostvarene **u razdoblju od 01.01.2016. – 31.08.2016**., za one članove zajedničkog kućanstva koji su umirovljenici, odnosno koji ostvaruju naknadu mirovine (izdaje Hrvatski zavod za mirovinsko osiguranje prema mjestu prebivališta);
	4. **izjava pod punom materijalnom i kaznenom odgovornošću *o visini ostvarenih neto dohodaka i drugih dohodaka za razdoblje 01.01.2016.-31.08.2016*.** **za svakog pojedinog člana zajedničkog kućanstva starijeg od 15 (petnaest) godina**, **zajedno sa svim dostupnim dokazima takvih dohodaka** (npr. platne liste, IP obrasci, potvrde poslodavca, potvrde Hrvatskog zavoda za mirovinsko osiguranje, potvrde Hrvatskog zavoda za zdravstveno osiguranje) (izjavu potpisuju svi članovi zajedničkog kućanstva stariji od petnaest godina) **(PRILOG 4)**
	5. **potvrda o visini isplaćene naknade plaće za bolovanje te rodiljnih i roditeljskih potpora za razdoblje od 01.01.2016. – 31.08.2016.** za one članove zajedničkog kućanstva koji su ostvarili prihod po osnovi naknade plaće za bolovanje od HZZO te rodiljnih i roditeljskih potpora (izdaje Hrvatski zavod za zdravstveno osiguranje prema mjestu prebivališta);

6. izjava pod punom materijalnom i kaznenom odgovornošću kojom se potvrđuje da obitelj u kojoj živi dijete nije ostvarila potporu od Zaklade za fizičke osobe u svrhu pokrića troškova školske prehrane za dijete/djecu za školskoj godini 2016./2017., a koju izjavu potpisuje jedan od roditelja (odnosno jedan od zakonskih skrbnika, posvojitelja ili udomitelja) **(PRILOG 4)**

7. izjava pod punom materijalnom i kaznenom odgovornošću kojom se potvrđuje da dijete i/ili jedan od njegovih roditelja (odnosno jedan od zakonskih skrbnika, posvojitelja ili udomitelja) za dijete, nije prethodno ili istovremeno po nekoj drugoj osnovi iz bilo kojeg drugog izvora ostvarilo/o pokriće cjelokupnih ili dijela troškova školske prehrane u školskoj godini 2016./2017., a koju izjavu potpisuje jedan od roditelja (odnosno jedan od zakonskih skrbnika, posvojitelja ili udomitelja) **(PRILOG 4)**

Izjave koje se sastavljaju i potpisuju pod punom materijalnom i kaznenom odgovornošću, a koje potpisuje roditelj (odnosno zakonski skrbnik, posvojitelj, udomitelj) čine ukupno jednu skupnu izjavu kao **Prilog 4.**